ກະສັດ ຂອງເກາະ Tonga ສິ້ນພະຊົນ 
​ກະສັດ George Tupou ທີ 5 ທີ່​ມີ​ພະ​ຊົນມາຍຸ 63 ພັນ​ສາ ​ໄດ້​ສີ້​ນພະ​ຊົນ​ ໃນ​ວັນ​ອາທິດ​ວານ​ນີ້ ທີ່ໂຮງໝໍແຫ່ງນຶ່ງໃນຮົງກົງ.
ນາຍົກລັດຖະມົນຕີ Tonga ໄດ້ປະກາດຂ່າວການສີ້ນພະຊົນຂອງ  ກະສັດ George Tupou ທີ 5 ເຈົ້າຊີວິດຂອງເກາະດັ່ງກ່າວ ທີ່ຕັ້ງຢູ່ໃນມະຫາສະມຸດປາຊີຟິກ ນາຍົກລັດຖະມົນຕີ Lord Tu’ivakano ກ່າວວ່າ ກະສັດ Tupou ທີ່ມີພະຊົນມາຍຸ 63 ພັນສາ ໄດ້ສີ້ນພະຊົນໃນວັນອາທິດວານນີ້ ທີ່ໂຮງພະຍາບານແຫ່ງນຶ່ງໃນຮົງກົງ ໂດຍມີພະອະນຸຊາຫລືນ້ອງຊາຍ ຄືເຈົ້າຟ້າຊາຍ Tupouto’a Lavaka ຜູ້ຈະຂຶ້ນແທນ ບັນລັງນັ້ນ  ຢູ່ຄຽງຂ້າງພະອົງ ກະສັດ Tupou ຊຶ່ງເປັນທີ່ຮູ້ກັນແກ່ໂລກພາຍນອກວ່າ ເປັນກະສັດທີ່ແປກ ຕ່າງໝູ່ ເຊັ່ນວ່າ ມັກຂີ່ລົດແທັກຊີອ້ອມກຸງລອນດອນເພື່ອຊົມເມືອງນັ້ນ ຈະຢູ່ໃນຄວາມຊົງຈໍາ ຂອງໄພ່ຟ້າປະຊາກອນຂອງພະອົງ ວ່າເປັນຜູ້ນໍາເອົາປະຊາທິປະໄຕ ມາສູ່ປະເທດ ເກາະດອນນ້ອຍໆແຫ່ງນັ້ນ ທີ່ມີປະຊາກອນພຽງ ແສນ ຄົນ ພະອົງໄດ້ຂຶ້ນຄອງ ລາດເປັນເຈົ້າຊີວິດ ໃນເດືອນກັນຍາ ປີ 2006 ຫລັງຈາກການສິ້ນພະຊົນຂອງພະບິດາ ກະສັດ Taufa’ahau Toupou ທີ 4 ໃນເດືອນພະຈິກ 2010 ປະເທດຕົງກາໄດ້ຈັດການເລືອກຕັ້ງໂດຍກົງຄັ້ງທໍາອິດຂຶ້ນ ຊຶ່ງເປັນຂີດໝາຍຈຸດອາວະສານຂອງການປົກຄອງໂດຍ ເຈົ້າຊີວິດ ມາເປັນເວລາຫລາຍ ຮ້ອຍປີນັ້ນ ຕໍ່ມາໃນເດືອນທັນວາ ສະມາຊິກສະພາທີ່ຖືກເລືອກຕັ້ງຂື້ນມາໃໝ່ ກໍໄດ້ຮັບ ຮອງເອົາ Lord Tu'ivakano ເປັນນາຍົກລັດຖະມົນຕີຄົນທໍາອິດ ໃນອະດີດນັ້ນ ນາຍົກລັດຖະະມົນຕີແມ່ນໄດ້ຖືກແຕ່ງຕັ້ງ ໂດຍກະສັດ